Ruotsin kielen opinnoista vapauttaminen

Opetushallituksen mukaan maahanmuuttajataustainen oppilas voidaan vapauttaa oppimäärän opiskelusta, jos sen opiskelu olisi hänelle kohtuutonta esim. hänen aikaisemman koulutaustansa vuoksi (perusopetuslaki 628/1998, 18 §). Oppiaineesta vapauttaminen on hallinnollinen päätös, jonka tekee koulun rehtori tai johtaja.

Vapautus oppiaineen opiskelusta on aina oppilaskohtaista eikä maahanmuuttajatausta ole automaattinen peruste oppiaineesta vapauttamiseen. Koska B1-ruotsin opetus alkaa kaikilla perusopetuksen oppilailla 6. vuosiluokalla, on suositeltavaa, että myös maahanmuuttajataustaiset oppilaat aloittavat ruotsin kielen opiskelun tuolloin.

Yläkouluikäisenä perusopetuksen aloittavan maahanmuuttajataustaisen oppilaan oppiaineesta vapauttamisen tarve arvioidaan yksilöllisesti, huomioiden mm. oppilaan ikä, aiempi koulutausta, suomen kielen tämänhetkinen taso ja mahdolliset kielelliset haasteet. Oppiaineesta vapauttaminen on tehtävä yhteistyössä oppilaan ja huoltajan kanssa, ja heille on kerrottava toimenpiteen mahdolliset vaikutukset jatko-opintoihin (opiskelija voidaan vapauttaa lukiossa ja korkeakouluissa ruotsin opiskelusta, mutta se on oppilaitosten harkinnanvarainen päätös).

Ruotsin oppimäärän vapauttaminen ei vähennä oppilaan vuosiviikkotuntimäärää, vaan hänelle järjestetään sen tilalla muuta opetusta, esim. S2-opetusta tai B1-englantia.